钦定古今图书集成/明伦汇编/官常典/第541卷 > 张祐
## 钦定古今图书集成/明伦汇编/官常典/第541卷 > 张祐

按《明外史》本传：“祐字天祐，广州人。幼好学能文。弘治
中，袭世职，为广州右卫指挥使。年十九，从总督潘蕃
征南海寇褟元祖，先登有功。正德二年，擢署都指挥
佥事，守备德庆、泷水。猺獞负险者闻其威信，稍稍遁
去。总督林廷选引为中军，事无大小咨焉。守备惠潮，
𢭏盗魁刘文安、李通宝穴平之。迁广西右参将，分守”
柳、庆。总督陈金讨府江贼，命祐进沈沙口，大破之，增
俸一等，擢副总兵，镇守广西。寻进署都督佥事。古田
诸猺獞乱，祐言：“先年征讨，率倚两江土兵，赏不酬劳。
今调多失期，乞定议优赉。”从之。都督指挥沈希仪等
讨临桂、灌阳诸猺，斩首五百馀级，玺书奖劳。又连破
古田贼，俘斩四千七百，进署都督同知。已，复讨平洛
容、肇庆、平乐诸蛮，增俸一等，荫子世百户。嘉靖改元，
母丧，哀毁骨立。寻以疾乞休还卫。初，上思州土目黄
镠作乱，祐购其党黄廷宝缚献之。总督张嵿恶祐不
白己，至劾祐怀奸避难，逮系德庆狱。数上书讼冤，释
令闲住。卢苏王受乱田州。总督姚镆召至军中，待以
宾礼，多所裨赞。后王守仁代镆，询抚剿之宜，祐曰：“以
夷治夷，可不烦兵而下。”守仁纳之，苏、受果效顺，因命
祐部分其众。事宁，守仁言“思、田初定，宜设一副总兵
镇之，请即以命祐。”报可。破封川贼盘古子。又剿广东
会宁剧贼丘区长等，斩首一千二百，勒铭大隆山。十
一年，杨春贼赵林花陷高州，总督陶谐檄祐讨。深入，
多所斩获，忽中危疾卒，军中为哀恸。祐身长八尺，智
识绝人，驭军有节，制，与下同。甘苦不营私产。性好书，
每载以自随。军暇即延儒生讲论。尝过乌蛮滩，谒马
伏波祠，太息曰：“殁不俎豆其间，非夫也。”题诗而去。后
田州人立祠横山祀之。